《游明昌寺》
明代·王弘诲

化国景舒长，明昌移佛日。川拥恒河沙，殿耀金天质。

忍草布祇林，昙花函贝帙。应钵石龙吟，焚身香象轶。

经过初地变，徙倚上方密。传经侍海童，听法环鲛室。

仙路十洲通，人寰三岛谧。居上谁开山，太守毗耶匹。

万口协讴歌，四郊戴宁一。指麾若响应，劝募争输率。

经营欢子来，变化潜神肸。云岩映绮栊，鳌岫攒幽洁。

遂令宝岭隈，倏尔珠宫别。罗江当水门，形胜增巀嵲。

功参造化权，扶舆产英杰。作者去思存，崇报永无辍。

仆本江海人，红尘厌纷涅。堂希绿野閒，恩许鉴湖佚。

平生好游玩，到处耽禅悦。山水发清机，风泉畅澄澈。

遐览意何雄，冥搜念已折。空门如可逃，即此回前辙。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。